|  |
| --- |
| **SOPIMUS SUOMENLINNAN HUOLTOLIIKENTEEN HOITAMISESTA** |

1

Osapuolet Sopimuksen osapuolina ovat

 *tilaajana* Helsingin kaupungin liikennelaitos -liikelaitos (HKL)

 Y-tunnus 0201256-6

 ja

 *tuottajana* Suomenlinnan Liikenne Oy (SLL).

 Y-tunnus 0114482-3

2

Sopimuksen kohde

 Sopimus Suomenlinnan huoltoliikenteen hoitamisesta (jäljempänä Sopimus) koskee Suomenlinnan huoltoa ja Suomenlinnan asukkaita palvelevaa huoltolauttaliikennettä (jäljempänä huoltoliikenne).

2.1

Huoltoliikenne

Huoltoliikenteellä tarkoitetaan Sopimuksessa rahdin sekä ajoneuvojen kuljettamista Suomenlinnan ja Helsingin kantakaupungin välillä.

SLL tuottaa ja hoitaa huoltoliikenteen omistamallaan aluksella. Mikäli SLL:n omistama alus ei ole käytettävissä, järjestää SLL huoltoliikenteen kilpailutettuna alihankintana.

SLL:n tulee hyväksyttää alihankintaa koskevat sopimukset, samoin kuin myös alihankinnassa käytettävä alus, HKL:llä ennen alihankintasopimuksen tekemistä.

2.2

Muu liikenne

 Huoltoliikenteen lautoilla hoidetaan myös henkilöliikennettä, josta HKL on tehnyt erikseen sopimuksen (jäljempänä Henkilöliikennesopimus) Helsingin seudun liikenne -kuntayhtymän (HSL) kanssa.

HKL:n ja HSL:n välisen Henkilöliikennesopimuksen perusteella Suomenlinnan henkilöliikenne, samoin kuin huoltoliikenteen yhteydessä hoidettava henkilöliikenne, ovat osa pääkaupunkiseudun joukkoliikennettä ja pääkaupunkiseudun joukkoliikenteen taksa- ja lippujärjestelmää.

3

Huoltoliikennettä koskeva liikennöintisuunnitelma

3.1

Liikennöintisuunnitelman laatiminen

SLL laatii huoltolauttaliikenteen liikennöintisuunnitelman, jonka HKL hyväksyy. Huoltoliikenteen ja henkilöliikenteen liikennöintisuunnitelma muodostavat yhdessä Suomenlinnan lauttaliikenteen liikennöintisuunnitelman.

SLL kuulee huoltoliikenteen liikennöintisuunnitelmaa valmistellessaan myös Suomenlinnan hoitokuntaa ja HSL:ää.

3.2

Liikennöintisuunnitelman sisältö

 Huoltoliikenteen liikennöintisuunnitelmassa määritellään huoltoliikenteen aikataulut tarpeen mukaan eri liikennöintikausille niin, että liikennöintisuunnitelmasta käy ilmi seuraavat tiedot:

1. lähtötiheys eri vuorokauden- ja vuodenaikoina,
2. liikennöinniltä edellytetty kuljetuskapasiteetti/tunti eri vuorokauden- ja vuodenaikoina, sekä
3. ensimmäisten ja viimeisten lähtöjen ajat.

Huoltoliikenteen liikennöintisuunnitelma vuodelle 2014 on Sopimuksen liitteenä (liite 1).

3.3

Muutokset liikennöintimäärissä

 HKL voi, kuultuaan asiasta SLL:ää, muuttaa vuotuista liikennöintimäärää enintään ±5 % verrattuna edelliseen kalenterivuoteen. Tätä suuremmasta muutoksesta tulee sopia SLL:n kanssa erikseen.

HKL ilmoittaa SLL:lle liikennöintimäärän muutoksesta viimeistään kaksi (2) kuukautta ennen sen toteuttamista. Muutos voidaan tehdä myös lyhyemmässä ajassa, jos osapuolet niin sopivat.

 Koko sopimuskautena liikennöintimääriä voidaan ilman erillistä sopimusta muuttaa korkeintaan ±15 %.

3.4

Huoltoliikenne poikkeustilanteissa ja erityisolosuhteissa

 Mikäli SLL:n oma alus ei ole käytettävissä liikennöintiin, noudatetaan alihankintana ostettavassa huoltoliikenteessä liitteessä 3 *Liikennöinti poikkeustilanteissa* sovittuja menettelyjä poikkeusliikenteen periaatteista ja menettelytavoista.

Sopijapuolet pyrkivät toimillaan varmistamaan, että myös poikkeustilanteissa huoltoliikenne voidaan hoitaa tarvittaessa erityisjärjestelyin.

4

Huoltoliikenteen kuljetusmaksut

SLL määrittelee huoltoliikenteen kuljetusmaksut ottaen huomioon HKL:n ja Suomen valtion väliset voimassa olevat sopimukset ja niistä ilmenevät periaatteet kustannusten jakamisesta.

SLL perii asiakkailta voimassa olevan kuljetushinnaston mukaiset kuljetusmaksut.

Asiakas voi maksaa kuljetusmaksun SLL:lle automaatilla tai laskua vastaan.

Huoltoliikenteessä ajoneuvon kuljettajalla ja matkustajilla tulee olla myös asianmukaiset ja voimassa olevat pääkaupunkiseudun joukkoliikenteen taksa- ja lippujärjestelmän mukaiset henkilöliikenteen liput.

Huoltolautan terminaaleissa on HSL:n lippuautomaatit, joista matkustajat voivat ostaa henkilöliikenteen matkalippuja.

Mikäli SLL perii laskutusasiakkailtaan kuljetusmaksun yhteydessä myös henkilöliikenteen maksuja, SLL tilittää nämä maksut HSL:lle vähintään kaksi (2) kertaa kalenterivuodessa.

5

Kokonaisvastuu huoltoliikenteen järjestämisestä

 SLL:llä on kokonaisvastuu Sopimuksen tarkoittaman huoltoliikenteen järjestämisestä ja suunnittelusta.

Huoltoliikenteen suunnittelu tapahtuu tarpeellisessa yhteistyössä HKL:n kanssa.

SLL vastaa, että sen itse hoitamassa samoin kuin alihankintana tilaamassa liikenteessä noudatetaan alan voimassa olevaa lainsäädäntöä ja määräyksiä aluksen teknisestä turvallisuudesta sekä turvallisesta käytöstä.

5.1

 Noudatettavat kuljetusehdot

SLL noudattaa huoltoliikenteessä SLL:n hallituksen hyväksymiä yleisiä kuljetusehtoja sekä matkustajien ja matkatavaroiden kuljetusehtoja.

SLL valmistelee mahdolliset muutokset kuljetusehtoihin tarpeellisessa yhteistyössä HKL:n kanssa ennen kuin ne tuodaan SLL:n hallituksen hyväksyttäväksi.

SLL:n ja HKL:n vastuu suhteessa kolmanteen (esim. vahingon kärsinyt) määräytyy merilain ja edellä tarkoitettujen kuljetusehtojen perusteella.

Voimassa olevat yleiset kuljetusehdot sekä matkustajien ja matkatavaroiden kuljetusehdot ovat tämän Sopimuksen liitteenä (liite 2).

6

Liikennöintikorvaus

Huoltoliikenteen liikennöintikorvaus on kuukausittain maksettava kiinteä liikennöintikorvaus. Liikennöintikorvauksen määrä on vuosittain SLL:n hallituksen hyväksymän talousarvion mukainen huoltoliikenteen alijäämä.

6.1

Liikennöintikorvauksen lisäosa

Liikennöintikorvaukseen voidaan erityisestä syystä määrittää lisäosa, mikäli SLL:n huoltolautalle tehdään peruskorjaustyyppinen korjaus tai liikennettä varten tehdään uushankinta edellyttäen, että sopimuksen mukaiset liikennöintikorvaukset (ks. edellä kohta 6) eivät kata tämän sopimuskauden aikana kaikkia huoltoliikenteen kustannuksia, mukaan lukien pääomakustannukset.

Merkitään, että Suomenlinnan huoltoliikenteen kokonaiskustannukset, saadut lipputulot sekä alijäämäkorvaukset ovat 2000–2013 toteutuneet seuraavasti:

|  |  |  |  |
| --- | --- | --- | --- |
|  | Huoltoliikenteenkokonaiskustannukset | Alijäämä | Huoltoliikenteen lipputulot |
| 2000 | 603 920,35 € | 406 650,97 € | 200 269,38 € |
| 2001 | 665 252,11 € | 462 633,26 € | 202 618,85 € |
| 2002 | 601 166,04 € | 384 174,55 € | 216 991,49 € |
| 2003 | 709 444,76 € | 499 729,53 € | 209 715,23 € |
| 2004 | 576 565,88 € | 364 230,69 € | 212 335,19 € |
| 2005 | 576 579,16 € | 341 572,90 € | 235 006,26 € |
| 2006 | 617 555,83 € | 385 070,18 € | 232 485,65 € |
| 2007 | 543 150,50 € | 184 741,79 € | 358 408,71 € |
| 2008 | 938 217,18 € | 567 259,89 € \*) | 370 000,00 € |
| 2009 | 546 425,23 € | 132 410,26 € | 414 014,97 € |
| 2010 | 654 000,00 € | 430 000,00 € | 215 000,00 € |
| 2011 |  |  |  |
| 2012 |  |  |  |
| 2013 |  |  |  |
|  |  |  |  |

 \*) Sisälsi viisivuotistelakoinnin kustannuksia 330 000 euroa.

6.3

Liikennöintikorvauksen maksaminen

HKL suorittaa liikennöintikorvauksen ennakkoa SLL:lle kuukausittain kunkin kuukauden 15. päivänä 8 % talousarvion mukaisesta vuotuisesta liikennöintikorvauksesta SLL:n laskua vastaan.

Kunkin kalenterivuoden osalta liikennöintikorvauksen lopullinen määrä vahvistetaan SLL:n tilinpäätöksen valmistuttua ja suoritetulle korvaukselle maksetaan täydennystä / annetaan hyvitystä toteuman mukaan.

7

Alihankintojen kilpailuttaminen

SLL:n tulee hankkia mahdollinen alihankintaliikenteensä julkisista hankinnoista voimassa olevan lainsäädännön mukaisesti.

8

Markkinointi ja tiedottaminen

SLL:n ja tämän järjestämän alihankkijan aluksissa ei saa olla lainsäännösten tai muiden viranomaismääräysten vastaisia eikä julkisen liikenteen vastaisia mainoksia.

SLL:n tulee varata lautalta HKL:n määrittelemiin paikkoihin riittävä määrä ilmoituspaikkoja joukkoliikennetiedotusta varten.

9

Laatu SLL:llä ja sen alihankkijoilla tulee olla sertifioitu laatujärjestelmä.

10

Vakuutukset SLL:llä on aina liikenteen hoitamista varten kaikki viranomaisten edellyttämät vakuutukset sekä vakuutus, joka riittävästi korvaa kolmannelle aiheutuneita henkilö- ja esinevahinkoja (P & I -vastuuvakuutus).

11

Tilinpito HKL pitää kirjanpidossa erillään huoltoliikenteen kustannukset ja tulot henkilöliikenteen kustannuksista ja tuloista.

Lisäksi HKL edellyttää, että

* SLL toteuttaa kirjanpitonsa läpinäkyvästi laatimalla paitsi koko yhtiön tilinpäätöksen myös erilliset tuloslaskelmat huolto- ja henkilöliikenteestä; ja tähän liittyen,
* SLL:n kiinteät kustannukset, jotka kohdistuvat toisaalta huoltoliikenteeseen ja toisaalta henkilöliikenteeseen, jaetaan näiden liiketoimintojen liikennemäärien suhteessa noudattaen seuraavia periaatteita:
* SLL kohdistaa kulut ensisijaisesti joko huoltoliikenteen tai henkilöliikenteen kuluiksi sen mukaan, kumpi liiketoiminta on kulun aiheuttanut.
* Mikäli kuluerän syntymisen syy-yhteys ei anna riittäviä perusteita kohdistaa sitä jompaankumpaan liiketoimintaan tai jakaa niiden kesken muussa suhteessa, katsotaan kuluerästä 80 % kuuluvan henkilöliikenteen liiketoiminnasta johtuvaksi kuluksi ja 20 % huoltoliikenteen liiketoiminnasta johtuvaksi kuluksi.

12

Terminaalit HKL vastaa SLL:n käytössä olevista terminaaleista laitureineen, niiden hoidosta ja kunnossapidosta.

HSL vastaa henkilöliikenteen lippuautomaateista.

 SLL vastaa laiturialueiden laitteiden käyttämisestä lastauksen ja purkauksen aikana. SLL:n kohdassa 10 tarkoitetun vakuutuksen tulee kattaa myös näiden laitteiden käytöstä kolmannelle aiheutunut vahinko.

 SLL:n tulee välittömästi ilmoittaa sekä HKL:lle että HSL:lle, mikäli se havaitsee virheitä tai puutteita automaattien tai laitteiden toiminnassa.

13

Löytötavarat HKL ja HSL sopivat erikseen löytötavaroiden käsittelystä Suomenlinnan liikenteessä niin, että Suomenlinnan liikenteen löytötavarat tulevat HSL:n kilpailuttaman pääkaupunkiseudun yhteisen löytötavarapalvelun piiriin.

14

Erimielisyydet Osapuolet pyrkivät ratkaisemaan kaikki mahdolliset Sopimuksen soveltamiseen liittyvät erimielisyytensä neuvotteluilla. Ellei tämä onnistu, ratkaisee Helsingin käräjäoikeus tai osapuolten yhdessä niin sopiessa välimiesoikeus,tätä Sopimusta koskevat erimielisyydet.

15

Sopimuksen vastuuhenkilöt

 Sopimuksen soveltamista koskevissa asioissa vastuuhenkilönä on HKL:n puolelta Ari Päivärinta ja SLL:n puolelta Rain Mutka.

16

Sopimuksen voimassaolo

Sopimus tehdään viideksitoista (15) vuodeksi alkaen 1.1.2011.

Sopimuksen mahdollista uudistamista koskevat neuvottelut käynnistetään niin, että osapuolilla on edellytykset tehdä seuraava viidentoista (15) vuoden sopimus (Jatkosopimus) viimeistään kahta (2) vuotta ennen tämän Sopimuksen vuoden 2025 lopussa tapahtuvaa päättymistä niin, että uudesta Jatkosopimuksesta on siis päätetty viimeistään 31.12.2023.

17

Sopimuksen siirtäminen

 Sopimusta ei saa siirtää kolmannelle osapuolelle muutoin kuin sopimalla asiasta erikseen kirjallisesti.

18

Sopimuksen irtisanominen tai purkaminen

 Sopimusta ei voida irtisanoa sopimuskauden aikana. Kummallakin sopijapuolella on kuitenkin oikeus purkaa Sopimus, mikäli toinen sopijapuoli on tullut kykenemättömäksi vastaamaan Sopimuksen mukaisista velvoitteista.

 Sopimuksen voimassaolosta, ks. edellä myös kohta 16.

19

Sopimuskappaleet Tätä sopimusta on tehty kaksi samansisältöistä kappaletta, yksi kummallekin sopijapuolelle.

 Helsingissä . päivänä kuuta 2014

 HELSINGIN KAUPUNGIN SUOMENLINNAN LIIKENNE OY

 LIIKENNELAITOS

 Matti Lahdenranta Rain Mutka

toimitusjohtaja toimitusjohtaja

 Ari Päivärinta

 vs. hallintojohtaja

LIITTEET Liite 1: HKL:n hyväksymä liikennöintisuunnitelma

Liite 2: Suomenlinnan huoltoliikenteen yleiset kuljetusehdot

 sekä matkustajien että matkatavaroiden kuljetusehdot

Liite 3: Liikennöinti poikkeustilanteissa